Γνώμη της Ευρωπαϊκής Κεντρικής Τράπεζας

της 11ης Απριλίου 2001

κατόπιν αιτήματος του Συμβουλίου της Ευρωπαϊκής Ένωσης σχετικά με υποβληθείσα από την Επιτροπή πρόταση κανονισμού του Ευρωπαϊκού Κοινοβουλίου και του Συμβουλίου όσον αφορά τους τριμηνιαίους μη χρηματοπιστωτικούς λογαριασμούς του Δημοσίου

(CON/2001/4)

(2001/C 131/04)

1. Στις 21 Μαρτίου 2001 η Ευρωπαϊκή Κεντρική Τράπεζα (ΕΚΤ) έλαβε αίτημα του Συμβουλίου της Ευρωπαϊκής Ένωσης να διατυπώσει τη γνώμη της αναφορικά με σχέδιο κανονισμού του Ευρωπαϊκού Κοινοβουλίου και του Συμβουλίου όσον αφορά τους τριμηνιαίους μη χρηματοπιστωτικούς λογαριασμούς του Δημοσίου (εφεξής καλούμενο "σχέδιο κανονισμού").

2. Η αρμοδιότητα της ΕΚΤ να διατυπώνει τη γνώμη της βασίζεται στο άρθρο 105 παράγραφος 4 της συνθήκης για την ίδρυση της Ευρωπαϊκής Κοινότητας. Σύμφωνα με το άρθρο 17.5, πρώτη πρόταση, του εσωτερικού κανονισμού της Ευρωπαϊκής Κεντρικής Τράπεζας, η παρούσα γνώμη εκδόθηκε από το Διοικητικό Συμβούλιο της ΕΚΤ.

3. Σκοπός του σχεδίου κανονισμού είναι να εξειδικεύσει την από τα κράτη μέλη διαβίβαση στην Επιτροπή (Eurostat) τριμηνιαίων στοιχείων για τις δαπάνες και τα έσοδα του Δημοσίου, πέραν των στοιχείων εκείνων που καλύπτονται ήδη από τον κανονισμό (ΕΚ) αριθ. 264/2000 της Επιτροπής, της 3ης Φεβρουαρίου 2000, σχετικά με την εφαρμογή του κανονισμού (ΕΚ) αριθ. 2223/96 του Συμβουλίου όσον αφορά τις βραχυπρόθεσμες στατιστικές δημόσιων οικονομικών(1). Η ανάλυση των δαπανών και εσόδων του Δημοσίου καθορίζεται με αναφορά στον κανονισμό (ΕΚ) αριθ. 1500/2000 της Επιτροπής, της 10ης Ιουλίου 2000, για την εφαρμογή του κανονισμού (ΕΚ) 2223/96 του Συμβουλίου όσον αφορά τις δαπάνες καιτα έσοδα του Δημοσίου(2).

4. Η ΕΚΤ δέχεται ευνοϊκά το σχέδιο κανονισμού που αποτελεί μέρος του σχεδίου δράσης για τις στατιστικές απαιτήσεις στην οικονομική και νομισματική ένωση (εφεξής καλούμενο "σχέδιο δράσης στην ΟΝΕ"), το οποίο εκπονήθηκε από την Ευρωπαϊκή Επιτροπή (Eurostat) σε στενή συνεργασία με την ΕΚΤ, κατόπιν αιτήματος του Συμβουλίου Ecofin. Το σχέδιο δράσης στην ΟΝΕ αποτελεί απάντηση στην έκθεση της Νομισματικής Επιτροπής σχετικά με τις απαιτήσεις για πληροφορίες στην ΟΝΕ, η οποία εγκρίθηκε από το Συμβούλιο Ecofin στις 18 Ιανουαρίου 1999, και στη δεύτερη έκθεση προόδου σχετικά με τις απαιτήσεις για πληροφορίες στην ΟΝΕ, η οποία εκπονήθηκε από την Οικονομική και Δημοσιονομική Επιτροπή και εγκρίθηκε από το Συμβούλιο Ecofin στις 5 Ιουνίου 2000.

5. Αν και κατ' οιονδήποτε τρόπο δεν αλλοιώνει τις υποχρεώσεις παροχής στοιχείων στο πλαίσιο της διαδικασίας του υπερβολικού ελλείμματος, όπως καθορίζεται στον κανονισμό (ΕΚ) αριθ. 3605/93 του Συμβουλίου της 22ας Νοεμβρίου 1993 για την εφαρμογή του προωτοκόλλου σχετικά με τη διαδικασία του υπερβολικού ελλείμματος το οποίο προσαρτάται στη συνθήκη για την ίδρυση της Ευρωπαϊκής Κοινότητας(3), όπως τροποποιήθηκε από τον κανονισμό (ΕΚ) αριθ. 475/2000 του Συμβουλίου της 28ης Φεβρουαρίου 2000(4), η παροχή τριμηνιαίων στοιχείων σχετικά με τις δαπάνες και τα έσοδα του Δημοσίου διευρύνει τη βραχυπρόθεσμη μακροοικονομική ανάλυση στο πλαίσιο των εθνικών λογαριασμών του ΕΣΛ 95. Από αυτή την άποψη, το σχέδιο κανονισμού αποτελεί ένα περαιτέρω βήμα προς μία περιορισμένη δέσμη τριμηνιαίων τομεακών λογαριασμών του ΕΣΛ 95, η οποία επίσης απαιτείται δυνάμει του σχεδίου δράσης στην ΟΝΕ.

6. Ως εκ τούτου, η ΕΚΤ υποστηρίζει σθεναρά το χρονοδιάγραμμα για τη διαβίβαση τριμηνιαίων στοιχείων σχετικά με τις δαπάνες και τα έσοδα του Δημοσίου, σύμφωνα με τα προβλεπόμενα στο σχέδιο κανονισμού. Ακόμη, η ΕΚΤ καλεί τα κράτη μέλη να αποφεύγουν τις παρεκκλίσεις και να παρέχουν τριμηνιαία στοιχεία που ευθυγραμμίζονται με τις έννοιες του ΕΣΛ 95, ιδίως ενόψει της κατάρτισης των συγκεντρωτικών στοιχείων για τη ζώνη του ευρώ.

7. Πάντως, κάποια τεχνικής φύσεως σημεία του σχεδίου κανονισμού επιδέχονται βελτίωση: α) σύμφωνα με τον κανονισμό (ΕΚ) αριθ. 1500/2000, προτείνεται βελτίωση του τίτλου με αντικατάσταση των λέξεων "τους τριμηνιαίους μη χρηματοπιστωτικούς λογαριασμούς του Δημοσίου" από τις λέξεις "τα τριμηνιαία στοιχεία σετικά με τις δαπάνες και τα έσοδα του Δημοσίου"· β) η πρώτη πρόταση του άρθρο 3 παράγραφος 2 μπορεί να τροποποιηθεί ως εξής: "Διαβιβάζονται τριμηνιαία στοιχεία για τις ακόλουθες κατηγορίες (ή ομάδες κατηγοριών) των δαπανών και εσόδων του Δημοσίου, όπως ορίζονται στον κανονισμό (ΕΚ) αριθ. 2223/96 του Συμβουλίου της 25ης Ιουνίου 1996, όπως τροποποιήθηκε"· γ) το άρθρο 3 παράγραφος 2 θα πρέπει επίσης να απαιτεί τη διαβίβαση τριμηνιαίων στοιχείων σχετικά με το σύνολο των δαπανών του Δημοσίου (TE) και το σύνολο των εσόδων του Δημοσίου (TR), καθώς και με την ακαθάριστη αποταμίευση του Δημοσίου (Β. 8g)· δ) το άρθρο 4 παράγραφος 1, στοιχείο γ), μπορεί να τροποποιηθεί ως εξής: "Τα τριμηνιαία στοιχεία και τα αντίστοιχα ετήσια και τριμηνιαία στοιχεία του ΕΣΑ 95 είναι συνεκτικά."

8. Η παρούσα γνώμη δημοσιεύεται στην Επίσημη Εφημερίδα των Ευρωπαϊκών Κοινοτήτων.

Φρανκφούρτη, 11 Απριλίου 2001.

Ο Πρόεδρος της ΕΚΤ

Willem F. Duisenberg

(1) ΕΕ L 29 της 4.2.2000, σ. 4.

(2) ΕΕ L 172 της 12.7.2000, σ. 3.

(3) ΕΕ L 332 της 31.12.1993, σ. 7.

(4) ΕΕ L 58 της 3.3.2000, σ. 1.